SA พุ่ง 3% โชว์แบ็คล็อก 5 พันลบ. มั่นใจรายได้ปีนี้แตะ 4.8 พันลบ.
SA พุ่ง 3% มั่นใจรายได้ปีนี้แตะ 4.8 พันลบ. จากการรับรู้รายได้จากยอดขายอสังหาริมทรัพย์ โดยปัจจุบันมียอดขายรอโอน กว่า 5,000 ล้านบาท พร้อมเดินหน้าแผนการขยายฐานรายได้ประจำ รูปแบบอสังหาฯ เพื่อเช่า และเป็นการกระจายความเสี่ยง
11 ส.ค. 2564

ผู้สื่อข่าวรายงานว่า วันนี้ (11 ส.ค. 64) ราคาหุ้น บริษัท ไซมิส แอสเสท จำกัด (มหาชน) หรือ SA ณ เวลา 15.30 น.อยู่ที่ระดับ 7.20 บาท เพิ่มขึ้น 0.20 บาท หรือ 2.86% โดยทำจุดสูงสุดที่ 7.40 บาท และทำจุดต่ำสุดที่ 6.95 บาท ด้วยมูลค่าการซื้อ 86.90 ล้านบาท

นายขจรศิษฐ์ สิ่งสรรเสริญ ประธานเจ้าหน้าที่บริหาร SA เปิดเผยว่า บริษัทฯ ยังคงเป้าหมายรายได้ของปี 2564 อยู่ที่ 4,800 ล้านบาท จากการทยอยรับรู้รายได้จากยอดขายอสังหาริมทรัพย์เป็นหลัก โดยปัจจุบันบริษัทฯ มียอดขายรอโอน กว่า 5,000 ล้านบาท ทยอยรับรู้รายได้ในช่วงอีก 3 ปีข้างหน้า และยังคงเดินหน้าแผนการขยายฐานรายได้ประจำ (Recurring Income) ทั้งในรูปแบบอสังหาฯ เพื่อเช่า และบริการห้องพักแบบโรงแรมเพื่อเป็นการกระจายความเสี่ยงอีกด้วย
ส่วนผลการดำเนินงานในไตรมาส 2/2564 (สิ้นสุดวันที่ 30 มิ.ย.64) มีรายได้รวม 620.4 ล้านบาท เพิ่มขึ้น 401.7 ล้านบาท เพิ่มขึ้น 183.6% เทียบช่วงเดียวกันของปีก่อนมีรายได้รวม 218.7 ล้านบาท ขณะที่มีกำไรสุทธิ 27.9 ล้านบาท เพิ่มขึ้น 32.9 ล้านบาท หรือ 659.4% เทียบช่วงเดียวกันของปีก่อนที่ขาดทุนสุทธิ 5 ล้านบาท และมีส่วนของกำไรสุทธิที่เป็นส่วนของผู้ถือหุ้นบริษัทใหญ่ 27.2 ล้านบาท เพิ่มขึ้น 53.1 ล้านบาท หรือ 204.8% เทียบช่วงเดียวกันของปีก่อนที่มีผลขาดทุน 25.9 ล้านบาท ขณะที่มีอัตรากำไรขั้นต้น (Gross Profit Margin) อยู่ที่ 38.6%
สำหรับผลการดำเนินงานของบริษัทในไตรมาส 2/2564 บริษัทฯ มีการรับรู้รายได้จากการขายอสังหาริมทรัพย์จากโครงการ รามาดา เรสซิเดนซ์ สุขุมวิท 87, โครงการ รามาดา พลาซา เรสซิเดนซ์ สุขุมวิท 48, โครงการ วินแดม การ์เด้น เรสซิเดนซ์ สุขุมวิท 42 และโครงการ บลอสซั่ม คอนโด แอท แฟชั่น บียอนน์ รัชดา-รามอินทรา เป็นหลัก รวมเป็นรายได้จากการขายและการโอนกรรมสิทธิ์ของบริษัททั้งสิ้น 540.1 ล้านบาท
ขณะเดียวกัน บริษัทฯ มีการรับรู้รายได้จากการให้บริการ อาทิ ธุรกิจร้านอาหารและเครื่องดื่ม (Food &amp; Beverage) การบริหารงานนิติบุคคล และรายได้จากการประกอบธุรกิจโรงแรม Q-Box Hotel Bangkok Blossom รวมเป็นรายได้จากงานการให้บริการทั้งสิ้น 23.6 ล้านบาท หรือคิดเป็น 3.8% ของรายได้รวม ซึ่งปรับตัวเพิ่มขึ้นจากงวดเดียวกันของปีก่อนเท่ากับ 14.1 ล้านบาท หรือเพิ่มขึ้น 149.1% อีกด้วย
“ในช่วงไตรมาส 2/2564 ภาพรวมผลการดำเนินงานเป็นไปตามที่คาดการณ์ไว้ โดยสามารถรักษาการเติบโตได้ ประกอบกับบริษัทฯ มีความเชี่ยวชาญในการบริหารควบคุมต้นทุนให้มีประสิทธิภาพ จึงสามารถรักษาระดับการทำอัตรากำไรขั้นต้นได้ตามที่ตั้งเป้าไว้” นายขจรศิษฐ์ กล่าว
นอกจากนี้ด้วยสถานการณ์การแพร่ระบาดของโรคโควิด-19 ที่กำลังสร้างความกังวลอยู่ในขณะนี้ บริษัทฯ ได้มีมาตราการจัดหาวัคซีนสำหรับพนักงาน โดยเฉพาะพนักงานขายตามโครงการต่างๆ ให้ได้รับวัคซีนทั้งหมดแล้วทั้งสิ้น 100% เพื่อเป็นการสร้างความเชื่อมั่นและมั่นใจให้กับลูกค้า หากต้องการนัดหมายเข้าเยี่ยมชมโครงการของ SIAMESE ASSET สามารถติดต่อนัดหมายล่วงหน้าได้ตามปกติ